'ญนน์'ลาไทยพาณิชย์
มีผล1ก.ค.นี้ทำธนาคารป่วนขาดมือบริหารรายย่อย
28 พ.ค. 2559

มีผล1ก.ค.นี้ทำธนาคารป่วนขาดมือบริหารรายย่อย
โพสต์ทูเดย์ - ธนาคารไทยพาณิชย์ป่วน “ญนน์ โภคทรัพย์” กรรมการผู้จัดการ ยื่นใบลาออก มีผลวันที่ 1 ก.ค.นี้ ขาดมือทำตลาดลูกค้ารายย่อย 
ธนาคารไทยพาณิชย์ แจ้งตลาด หลักทรัพย์แห่งประเทศไทย ว่า ที่ประชุมคณะกรรมการธนาคารไทยพาณิชย์ เมื่อวันที่ 26 พ.ค. 2559 มีมติอนุมัติการลาออกของนายญนน์ โภคทรัพย์ กรรมการผู้จัดการใหญ่ ที่ได้ยื่นหนังสือลาออกโดยให้มีผลตั้งแต่วันที่ 1 ก.ค. 2559  
ทั้งนี้ คณะกรรมการธนาคารจะดำเนินการแต่งตั้งบุคคลที่เหมาะสมเป็นกรรมการผู้จัดการใหญ่แทนนายญนน์ และธนาคารจะประกาศให้ทราบเมื่อธนาคารแห่งประเทศไทย (ธปท.) ได้พิจารณาให้ความเห็นชอบแล้วต่อไป
แหล่งข่าวจากธนาคารไทยพาณิชย์ เปิดเผยว่า นายญนน์ให้เหตุผลต่อคณะกรรมการธนาคารว่า ขณะนี้เป็นเวลาที่เหมาะสมที่จะได้นำประสบการณ์และสิ่งที่เรียนรู้จากความสำเร็จที่สั่งสมมาไปสร้างสรรค์สิ่งใหม่ๆ ตามความประสงค์ส่วนตัวและของครอบครัว จึงขอยุติบทบาทการเป็นกรรมการผู้จัดการใหญ่ โดยยังคงดำรงตำแหน่งกรรมการและกรรมการบริหารของธนาคารต่อไป 
แหล่งข่าวเปิดเผยว่า การลาออกของนายญนน์จะทำให้เกิดผลกระทบในด้านการบริหารลูกค้ารายย่อย เนื่องจาก นายญนน์มีความถนัดทางด้านการตลาด หลังจากได้รับการแต่งตั้งเป็นกรรมการผู้จัดการก็รับผิดชอบกลุ่มลูกค้าบุคคลและกิจการเครือข่ายสาขา ซึ่งสามารถบริหารจัดการให้ธนาคารมีการเปลี่ยนแปลงทางด้านสาขาและผลิตภัณฑ์ลูกค้ารายย่อยเป็นอย่างดี
“ปัญหาที่จะเกิดตามมาเพราะนายอาทิตย์ นันทวิทยา ประธานเจ้าหน้าที่บริหารธนาคารไทยพาณิชย์ที่ได้รับการแต่งตั้งให้บริหารธนาคารคู่กับนายญนน์ เมื่อปี 2550 ไม่ถนัดในธุรกิจเครือข่ายสาขาและลูกค้ารายย่อย แต่เก่งในเรื่องของการดูแลลูกค้ารายใหญ่ การทำธุรกิจวานิชธนกิจและบริหารเงิน อีกทั้งก่อนหน้านี้ผู้บริหารของธนาคารที่ดูแลด้านการตลาดและสาขาได้ลาออกไปจากธนาคารหลายคน ทำให้เกิดปัญหาขาดบุคลากรในด้านลูกค้ารายย่อย” แหล่งข่าวระบุ
อย่างไรก็ดี ในแวดวงการเงินขณะนี้มีการคาดกันว่า นายญนน์อาจจะลาออกเพื่อไปดำรงตำแหน่งกรรมการผู้จัดการและซีอีโอของธนาคารอื่นที่จะมีตำแหน่งว่างในปลายปีถึง 3 ธนาคาร ล่าสุดลือหนักว่าถูกทาบทามไปเป็นซีอีโอธนาคารทหารไทย แทนนายบุญทักษ์ หวังเจริญ